Na temelju čl. 28. Statuta Prve ekonomske škole, Medulićeva 33, Zagreb (u daljnjem tekstu: Škola), a u skladu sa Zakonom o obrazovanju odraslih (NN 17/07) , Školski odbor na sjednici od 28. rujna 2016. godine donosi

P R A V I L N I K

O SREDNJOŠKOLSKOM OBRAZOVANJU ODRASLIH

I. OPĆE ODREDBE

Članak 1.

Ovim Pravilnikom utvrđuju se uvjeti i način obrazovanja odraslih koji se odnose na:

upis u programe srednjoškolskog obrazovanja,

početak i trajanje programa,

praćenje i ocjenjivanje uspjeha,

prijelaz u viši razred,

utvrđivanje i polaganje razlikovnih i dopunskih ispita.

Članak 2.

Prema odredbama ovog Pravilnika, a u skladu sa Zakonom o obrazovanju odraslih u Školi se provode slijedeći programi :

A.) Programe za stjecanje srednje stručne spreme u zanimanju: ekonomist

B.) Programe prekvalifikacije u zanimanju: ekonomist

C.) Programe osposobljavanja u zanimanju: ekonomist

Oblik izvođenja nastave za zanimanja iz stavka 1. može biti: dopisno-konzultativni.

II. UPIS U PROGRAME

Članak 3.

Upis u programe u obrazovanja odraslih obavlja se na temelju javnog natječaja,

a u skladu s odlukom o upisu polaznika u obrazovanju odraslih.

Natječaj se objavljuje u dnevnom ili tjednom tisku i na internetskim stranicama škole.

U natječaju se navode uvjeti upisa, način upisa, oblici svladavanja programa, isprave koje se uz prijavu trebaju priložiti, rokovi, kriteriji za izbor kandidata, način provođenja natječaja i rok u kojem će kandidati biti izvješteni o rezultatima natječaja, broj polaznika koji se upisuje u određeni program obrazovanja, početak nastave.

Članak 4.

Upis u program obrazovanja odraslih škola će provesti bez natječaja kad program upisuju kandidati koje na stjecanje obrazovanja upućuju dioničko društvo, ustanova, odnosno Zavoda za zapošljavanje odnosno druga pravna osoba.

Za obrazovanje kandidata iz stavka 1. ovog članka Prva ekonomska škola (u daljnjem tekstu: Škola) će s dioničkim društvom, ustanovom ili Zavodom za zapošljavanje i drugom pravnom osobom zaključiti ugovor o obrazovanju.

Članak 5.

Polaznici su u programu prekvalifikacije dužni položiti razlikovne ispite te završni ispit po nastavnom planu i programu za zanimanje ekonomist.

Članak 6.

Škola imenuje Povjerenstvo za utvrđivanje razlikovnih ispita.

Nakon provedenih upisa u obrazovanje odraslih Škola donosi odluku o priznavanju i razlikama ispita između programa ili dijela programa koji je polaznik već uspješno svladao i programa koji želi završiti.

Ravnatelj je predsjednik Povjerenstva iz 1. članka ovog Pravilnika.

Članak 7.

Škola preuzima i provjerava dokumentaciju kandidata i izrađuje popis kandidata.

Članak 8.

Izabrani kandidati stječu pravo upisa u program za obrazovanje odraslih, u rokovima određenim za upis objavljenom u javnom natječaju.

Članak 9.

Prije početka izvođenja programa srednjoškolskog obrazovanja odraslih s kandidatom

ili drugom pravnom osobom koja upućuje kandidata u program obrazovanja odraslih, sklapa se pisani ugovor o obrazovanju.

Članak 10.

Ugovor o obrazovanju odraslih sadrži:

- podatak o ustanovi i osobi koja je zastupa (ravnatelj ili osoba koja je ovlaštena za potpisivanje)

- prezime i ime polaznika, adresa stanovanja polaznika

- predmet ugovora: naziv programa obrazovanja

- iznos troškova obrazovanja: opis obveza ustanove uključenih u cijenu, mogući dodatni

- način plaćanja obrazovanja i obveze polaznika

- obveze polaznika za vrijeme obrazovanja: dolazak na nastavu, odnos prema ostalim polaznicima, odgovornost za načinjenu štetu i sl.

- uvjeti raskida ugovora

- utvrđivanje sudske nadležnosti

- mjesto i datum sklapanja ugovora, potpisi polaznika i osobe koja zastupa ustanovu,

- druge bitne podatke

III. POČETAK I TRAJANJE PROGRAMA

Članak 11.

Izvođenje pojedinog programa obrazovanja odraslih započinje u rokovima utvrđenim natječajem.

O početku izvođenja upisanog programa polaznici se izvješćuju prilikom upisa.

Članak 12.

Izvođenje programa obrazovanja odraslih traje:

-za programe stjecanja srednje stručne spreme iznosi 50% od broja nastavnih sati propisanih nastavnim planom i programom za redovito obrazovanje, bez obzira na oblik izvođenja nastave

-za programe prekvalifikacije iznosi 50% broja nastavnih sati predviđenih nastavnim planom za redovito obrazovanje.

Trajanje izvođenja pojedinog programa za stjecanje programa obrazovanja odraslih u skladu sa stavkom 1. ovoga članka određuje se Godišnjim planom i programom rada Škole.

IV. OBLIK NASTAVE

Članak 13.

Obrazovanje odraslih u svim programima izvodi se u obliku dopisno-konzultativne nastave u skupnim i individualnim konzultacijama.

Skupne konzultacije izvode se s cijelom obrazovnom skupinom prema unaprijed utvrđenom rasporedu za svaku školsku godinu.

Skupne konzultacije su obavezne za sve polaznike.

Članak 14.

Škola realizira skupne konzultacije od najmanje 2/3 ukupnog broja sati za nastavu pojedinog predmeta u programu obrazovanja odraslih.

Škola realizira individualne konzultacije prema potrebi polaznika ili u iznosu od 1/3 ukupnog broja sati za nastavu pojedinog predmeta, a prema rasporedu koji utvrđuje predmetni nastavnik u dogovoru s voditeljem obrazovanja odraslih za svaku školsku godinu do 30. listopada, u skladu sa potrebama polaznika.

V. POLAZNICI

Članak 15.

Polaznici koji su upisali određeni program obrazovanja imaju pravo završiti obrazovanje prema upisanom programu ili nastaviti obrazovanje po drugom programu koji škola izvodi uz obvezu polaganja razlikovnih ili dopunskih ispita u skladu sa pozitivnim propisima.

Članak 16.

Cijenu školarine za pojedini program, razlikovne i dodatne ispite kao i za obranu završnog rada utvrđuje Školski odbor.

Polaznici iznimno mogu biti oslobođeni u potpunosti ili određenog dijela iznosa školarine odlukom ravnatelja, a temeljem procjene socijalnog, imovinskog i materijalnog stanja polaznika koju obavlja stručna služba.

Ukoliko se polaznik upisao a ne dolazi na nastavu i ne izvršava ugovorene obveze niti uplati iznos školarine biti će izbrisan iz evidencije polaznika. Potraživanja iznosa školarine biti će otpisana nakon proteka roka od 3 godine.

Članak 17.

Ukoliko polaznik podmiri cjelokupni iznos školarine utvrđen u ugovoru o obrazovanju

između škole i polaznika za pojedinu školsku godinu, a nije u toj školskoj godini pristupio ispitima, ima pravo pristupiti ispitima bez dodatnog plaćanja školarine pod uvjetom da se nije mijenjala cijena školarine iz članka 16. ovoga Pravilnika, kao ni program obrazovanja odraslih u roku od dvije godine od dana upisa.

VI. PRAĆENJE I OCJENJIVANJE USPJEHA

Članak 18.

Polaznicima koji svladavaju program za stjecanje programa obrazovanja odraslih dopisno-konzultativno, uspjeh se provjerava i ocjenjuje iz pojedinih nastavnih predmeta prilikom polaganja ispita za svaki pojedini predmet.

Članak 19.

Polaznicima se kod cjelovitog obrazovanja, nakon položenih svih ispita, izdaje razredna svjedodžba, a kod prekvalifikacije svjedodžba o položenim predmetnim ispitima za svaku godinu.

Svi ispiti se evidentiraju u indeksu polaznika.

Članak 20.

Ispiti se provode u ispitnim rokovima.

Ispitni rokovi određuju se nakon obavljenih skupnih i individualnih konzultacija.

Raspored o datumima polaganja ispita za svaki mjesec ili obrazovno razdoblje utvrđuje Škola. Raspored o datumima polaganja ispita objavljuju se na oglasnoj ploči škole najmanje 8 dana prije polaganja ispita.

Članak 21.

Polaznik ne može pristupiti polaganju ispita iz višeg razreda, ako nije uspješno završio prethodni razred.

Polaznik koji je uspješno položio sve ispite iz nižeg razreda do 30. rujna tekuće školske godine može se upisati u viši razred.

Članak 22.

Ispiti se polažu pred predmetnim nastavnikom.

Ispit iz istog predmeta polaznik može polagati pred predmetnim nastavnikom najviše tri puta.

Polaznik koji treći put ne položi uspješno ispit pred predmetnim nastavnikom, idući put polaže ispit pred ispitnim povjerenstvom.

Ispitno povjerenstvo iz stavka 3. ovog članka čine predsjednik, ispitivač i stalni član .

Članove ispitnog povjerenstva imenuje Nastavničko vijeće.

Polaznik može polagati ispit pred ispitnim povjerenstvom jedanput.

Ocjena ispitnog povjerenstva je konačna, a utvrđuje se većinom glasova.

Ponovni ispit iz istog predmeta ne može se polagati prije isteka 7 dana od dana prethodnog polaganja ispita.

Članak 23.

Ispiti se, u skladu sa sadržajima obrazovnog programa, polažu usmeno, odnosno pismeno i usmeno.

Članak 24.

Polaznici prijavljuju polaganje ispita na propisanoj tiskanici najmanje 7 dana prije ispitnog roka.

Ocjena postignuta na ispitu upisuje se u prijavnicu i indeks.

Članak 25.

Ukoliko polaznik nije pristupio ispitu u zakazanom roku, a predao je prijavnicu, upisuje se na prijavnici da nije pristupio ispitu i prijavnica mu ne vrijedi za idući ispitni rok.

Ako polaznik odjavi ispit u roku od najmanje 48 sati prije dana polaganja ispita, upisuje se na prijavnicu da je kandidat odgodio polaganje ispita i prijavnica mu vrijedi za idući ispitni rok.

Ukoliko je polaznik pristupio polaganju samo dijela ispita, smatra se da ispit nije položio.

Članak 26.

Polaznik koji je na kraju obrazovanja tijekom nastave uspješno ocijenjen iz svih predmeta, odnosno položio sve ispite iz svih predmeta

- u programima stjecanja srednje stručne spreme brani završni rad

- u programima prekvalifikacije brani završni rad

- u programima osposobljavanja i usavršavanja provodi se završna provjera pred povjerenstvom koje imenuje nastavničko vijeće.

Članak 27.

Na polaganje obrane završnog rada odgovarajuće se primjenjuju odredbe koje reguliraju djelatnost odgoja i obrazovanja.

Članak 28.

Polazniku koji završi program za stjecanje srednje stručne spreme izdaje se svjedodžba o završnom radu. Polaznik stječe srednju stručnu spremu.

Polazniku koji završi program osposobljavanja izdaje se uvjerenje o osposobljavanju, polazniku koji završi program usavršavanja izdaje se uvjerenje o usavršavanju, u skladu sa pozitivnim propisima Ministarstva znanosti i obrazovanja.

Polazniku se na završetku svakog razreda izdaje razredna svjedodžba.

VII. PRIJELAZ U SLJEDEĆI RAZRED

Članak 29.

Polaznik koji je do dana upisa u sljedeći razred odnosno obrazovno razdoblje pozitivno ocijenjen iz svih predmeta prethodnog razreda odnosno obrazovnog razdoblja stječe pravo upisa u naredno obrazovno razdoblje.

VIII. UTVRĐIVANJE I POLAGANJE RAZLIKOVNIH

I DOPUNSKIH ISPITA

Članak 30.

Razlikovni i dopunski ispiti određuju se kod:

- prekvalifikacije,

-stjecanja srednje stručnog obrazovanja odraslih, nakon prekinutog redovitog

obrazovanja,

- promijene obrazovnog programa i nastavka obrazovanja u drugom programu

Članak 31.

U programima prekvalifikacije polaznicima se kao razlikovni i dodatni ispiti određuju ispiti iz stručnih i opće obrazovnih predmeta.

Kod nastavka prekinutog obrazovanja polaznicima se priznaju svi ispiti koje su položili u prethodnom obrazovanju.

Polaznicima iz stavka 2. ovog članka odredit će se razlikovni ispiti iz stručnih predmeta ukoliko postoje razlike između programa koji su pohađali i programa u kojem nastavljaju obrazovanje, dodatni ispiti ukoliko je njihovo polaganje nužno za svladavanje novog obrazovnog programa.

Članak 32.

Priznavanje ispita se obavlja na temelju svjedodžbi polaznika u kojima je opći uspjeh pozitivan, i na temelju uvjerenja o položenim ispitima ukoliko odgojno-obrazovna ustanova kod obrazovanja odraslih nije izdala razredne svjedodžbe.

Članak 33.

Razlikovni i dodatni ispiti određuju se do upisa polaznika u obrazovni program.

Članak 34.

Dopunski ispiti polažu se prije svladavanja upisanog obrazovnog programa, razlikovni ispiti za trajanja obrazovnog programa u skladu sa člankom 22. i 26. ovog Pravilnika.

Članak 35.

Nakon završenog postupka ispitno povjerenstvo izdaje rješenje kojim utvrđuje:

- iz kojih predmeta i za koju godinu (razred) i na osnovi čega je polaznik oslobođen polaganja ispita i koja mu se ocjena iz pojedinog predmeta priznaje,

- iz kojih predmeta i koje sadržaje polaznik mora polagati kao razlikovni ispit i do kojeg roka,

- koje predmete polaznik mora polagati kao dodatne ispite i do kojeg roka ,

- u koju godinu programa polaznik stječe pravo upisa ako svoje obveze prema odluci izvrši.

Članak 36.

Rješenje o oslobođenju od polaganja ispita i priznavanja ispita potpisuju ravnatelj škole kao predsjednik ispitnog povjerenstva.

Rješenje se izrađuje u tri primjerka od kojih se original uručuje polazniku, a po jedan primjerak u dosje polaznika i u pismohranu škole.

Članak 37.

Protiv rješenja iz članka 36. ovog Pravilnika polaznik ima pravo uložiti žalbu u roku od 15 dana od dana primitka rješenja.

Žalba se predaje tajništvu škole.

Žalbu rješava Školski odbor.

Članak 38.

Polaznik će biti udaljen iz škole u slučaju teške povrede kućnog reda ili fizičkog napada na radnika škole, učenika ili drugog polaznika.

U slučaju veće materijalne štete koju nanese na imovini škole polaznik osobno ogovara i nadoknađuje štetu prema pravilima kućnog reda škole.

Rješenje o udaljenju iz škole kao i mogućnost daljnjeg nastavka obrazovanja u slučajevima iz stavka 1. i 2. ovog članka donosi Nastavničko vijeće škole.

Polaznik protiv ovog rješenja ima pravo uložiti žalbu u roku 15 dana od dana primitka rješenja.

O žalbi rješava Školski odbor.

IX. ANDRAGOŠKA DOKUMENTACIJA

Članak 39.

Škola vodi andragošku dokumentaciju o polaznicima stjecanja srednjeg stručnog obrazovanja odraslih.

Članak 40.

Škola vodi obaveznu andragošku dokumentaciju koju čine:

- matična knjiga,

- dnevnik rada s imenikom,

- programi obrazovanja odraslih,

- rješenje o upisu u program obrazovanja,

- prijavnica-upisnica,

- ugovor o obrazovanju,

- rješenje o razlikovnim ispitima,

- prijavnica i zapisnik za polaganje ispita,

- prijavnica za obranu završnog rada

- prijavnica i zapisnik za završnu provjeru,

- zapisnik o završnom radu

Andragoška dokumentacija može se voditi i u elektroničkom obliku.

X. PRIJELAZNE I ZAVRŠENE ODREDBE

Članak 41.

Na polaznike obrazovanja odraslih primjenjuju se odredbe Kućnog reda.

Članak 42.

Tumačenje odredaba ovoga Pravilnika daje Školski odbor Prve ekonomske škole.

Članak 43.

Stupanjem na snagu ovog Pravilnika prestaju važiti raniji pravilnici o obrazovanju odraslih.

Članak 44.

Ovaj Pravilnik stupa na snagu 8 dana od dana objave na oglasnoj ploči Prve ekonomske škole.

PREDSJEDNICA ŠKOLSKOG ODBORA RAVNATELJ:

 Tatjana Antić Kivađ, prof. Franjo Rep, dipl.oec.

Klasa: 011-01/16-01/1

Ur.broj: 251-88-07-16-1

Ovaj Pravilnik objavljen je na oglasnoj ploči dana 28. rujna 2016. godine i stupa na snagu 6. listopada 2016. godine.